**LAZDIJŲ RAJONO SAVIVALDYBĖS 2022 METŲ ŠVIETIMO PAŽANGOS ATASKAITA**

Lazdijų rajono savivaldybė savo veiklą švietimo srityje organizavo vadovaudamasi švietimą reglamentuojančiais teisės aktais. Lazdijų rajono savivaldybės 2022 metų švietimo pažangos ataskaita (toliau – pažangos ataskaita) parengta atsižvelgiant į Lietuvos pažangos strategiją „Lietuva 2030“, patvirtintą Lietuvos Respublikos Seimo 2012 m. gegužės 15 d. nutarimu Nr. XI-2015, Valstybinę švietimo 2013–2022 metų strategiją, patvirtintą Lietuvos Respublikos Seimo 2013 m. gruodžio 23 d. nutarimu Nr. XII-745, Geros mokyklos koncepciją, Lazdijų rajono savivaldybės 2021–2027 metų strateginį plėtros planą, patvirtintą Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581, Lazdijų rajono savivaldybės 2021–2023 metų strateginį veiklos planą, patvirtintą Lazdijų rajono savivaldybės tarybos 2021 m. vasario 12 d. sprendimu Nr. 5TS-638.

Lazdijų rajono savivaldybės 2021–2023 m. strateginiame veiklos plane buvo suformuluota savivaldybės misija bei savivaldybės strateginiai tikslai. Savivaldybės **misija** – suteikti galimybę gyventi svetingoje, tradicijas, kultūrinį paveldą ir kraštovaizdį puoselėjančioje savivaldybėje su racionaliai išvystyta infrastruktūra, sveika gyvenamąja ir palankia verslo plėtrai aplinka. Šiai misijai įgyvendinti, atsižvelgiant į Lazdijų rajono savivaldybės 2021–2027 metų strateginiame plėtros plane numatytą vieną iš prioritetinių plėtros krypčių (prioritetų) - **Socialiai atsakinga ir pokyčius kurianti bendruomenė**, iškeltas strateginis tikslas (03) **Užtikrinti švietimo, kultūros, turizmo ir sporto plėtrą bei kokybę, socialinį saugumą, sveikatos priežiūrą, gerinti viešųjų paslaugų kokybę**. Šiam tikslui įgyvendinti parengta Švietimo ir sporto plėtojimo programa, kurioje numatyti šie tikslai ir uždaviniai:

**1. Užtikrinti kokybišką ugdymą ir tinkamą ugdymo aplinką.**

Uždavinys – užtikrinti sklandų ir rezultatyvų ugdymo procesą savivaldybės ugdymo įstaigose.

**2. Sudaryti ir gerinti sąlygas vaikų ir jaunimo bei suaugusiųjų saviraiškai, užimtumui, socializacijai ir gebėjimų plėtotei.**

Uždavinys – sudaryti ir gerinti sąlygas saviraiškai, užimtumui, socializacijai ir gebėjimų plėtotei.

**3. Užtikrinti savivaldybei reikalingų specialistų pritraukimą.**

Uždavinys – kompensuoti savivaldybės įstaigoms reikalingų specialistų studijų išlaidas.

**4. Organizuoti bei plėtoti fizinį ugdymą ir sportą savivaldybėje.**

Uždavinys – sudaryti ir gerinti sąlygas sportuoti ir siekti sportinio meistriškumo.

Lazdijų rajono savivaldybės švietimo pažanga analizuojama pagal pasirinktus švietimo kontekstą, indėlį į švietimą, švietimo procesus ir rezultatus atspindinčius pastarųjų trejų (2019–2021) metų rodiklius. Pažangos ataskaitoje siekiama analizuoti, fiksuoti ir įvertinti pastarųjų metų pokyčius savivaldybės švietimo sistemoje.

**I. Švietimo kontekstas.** 2022 m. rugsėjo 1 d. savivaldybėje veikė 3 gimnazijos, 2 pagrindinės mokyklos, 2 pradinės mokyklos, 1 vidurinio ugdymo, 1 pagrindinio ugdymo, 1 pradinio ugdymo ir 3 ikimokyklinio ugdymo skyriai, VšĮ Lazdijų sporto centras, Lazdijų meno mokykla, VšĮ Lazdijų švietimo centras. Įgyvendinant Lazdijų rajono savivaldybės bendrojo ugdymo mokyklų tinklo pertvarkos 2021–2025 metų bendrąjį planą, 2022 m. pertvarkyta Lazdijų Motiejaus Gustaičio gimnazijos vidaus struktūra: likviduoti Šventežerio vidurinio ir Krosnos pagrindinio ugdymo skyriai, Kučiūnų pagrindinio ugdymo skyrius pertvarkytas į pradinio ugdymo skyrių.  2022-2023 m. m. patvirtinti 105 klasių komplektai.

Demografinė situacija savivaldybėje blogėjanti. Gimusių vaikų skaičius per pastaruosius trejus metus mažėjo ir pasiekė mažiausią gimstamumo rodiklį per stebimą laikotarpį. 2022 m. gimė 105 vaikai (20 iš jų gyvena užsienyje), 2021 m. gimė 110 vaikai (iš jų 15 gyvena užsienyje). Tai yra mažiausias gimimų skaičius Alytaus apskrityje. Mažėjantis gimstamumas daro tiesioginę įtaką mokyklų tinklo situacijai.

|  |  |  |  |
| --- | --- | --- | --- |
|  Eil.Nr. | Rodikliai  | Siekiamas rezultatas | Metai (matavimo data)  |
| 2020  | 2021  | 2022 | pokytis  |
|  | Mokinių, lankančių bendrojo ugdymo mokyklas, skaičius, vnt.  | 1800  | 1821  | 1769  | 1751 |  -70  |
|  | Bendrojo ugdymo mokyklų 1-8  klasių komplektų, kurie yra jungtiniai, dalis, proc.  | Sumažinti  | 8,8  | 5,6  | 4,3 | -4,5  |
|  | Bendrojo ugdymo mokyklų 1–4 klasių komplektų, kurie yra jungtinių, dalis, proc.  | Sumažinti  | 10  | 10,8  | 8,1 | -1,9 |
|  | Bendrojo ugdymo mokyklų klasių komplektų, kuriuose yra mažiau kaip 8 mokiniai, dalis, proc.  | Sumažinti  | 4,5  | 2,2  | 1,2 | -3,3 |
|  | Vienai sąlyginei mokytojo pareigybei tenkančių mokinių skaičius bendrojo ugdymo mokyklose  | Padidinti  | 9,2  | 9,6  | 9,7 | +0,5  |
| 1.
 | Pavežamų mokinių, lyginant su reikalingais pavežti, dalis  | 100 proc.  | 100  | 100  | 100 |  0  |
| 1.
 | Mokyklinio amžiaus vaikų, lankančių bendrojo ugdymo mokyklas, dalis  | 100 proc.  | 100  | 100  | 100 | 0  |

*Išvada.* Savivaldybės mokyklų tinklas tvarkomas atsižvelgiant į besikeičiančią demografinę situaciją. Per trejus pastaruosius metus buvo reorganizuotos 5 pagrindinės mokyklos, įvykdytas dviejų bendrojo ugdymo mokyklų vidaus struktūros pertvarkymas: likviduoti 4 skyriai (1 vidurinio ugdymo, 1 pagrindinio ugdymo, 1 pradinio ugdymo ir 1 universalaus daugiafunkcio centro skyrius). 3,3 proc. sumažėjo klasių komplektų, kuriuos sudaro mažiau kaip 8 mokiniai, dalis. Šis rodiklis lygus šalies rodikliui. 4,5 proc. sumažėjo 1–8 klasių jungtinių komplektų, tačiau jis vis dar 2,5 proc. aukštesnis už šalies vidurkį. Tvarkant mokyklų tinklą, nors ir neženkliai, augo vienai sąlyginei mokytojo pareigybei tenkančių mokinių skaičius bendrojo ugdymo mokyklose. Nors šis rodiklis yra gerėjantis, tačiau jis 1,8 proc. žemesnis už šalies.  Nuosekliai tvarkomas švietimo įstaigų tinklas kuria prielaidas siekti aukštesnės ugdymo kokybės.

*Savivaldybės indėlis.* Įgyvendinamas Lazdijų rajono savivaldybės bendrojo ugdymo mokyklų tinklo pertvarkos 2021-2025 metų bendrasis  planas. Mažėja jungtinių klasių komplektų ir komplektų, kuriuose yra mažiau kaip 8 mokiniai. Atsisakyta jungtinių komplektų 5-8 klasėse. Atsižvelgiant į tai mažėja jungtinėse klasėse besimokančių mokinių skaičius. Per pastaruosius metus tokių mokinių sumažėjo 1,35 proc. 100 proc. klasių komplektų sukomplektuoti neviršijant nustatyto didžiausio mokinių skaičiaus klasėje. 100 proc. mokinių, gyvenančių toliau nei 3 km nuo mokyklos, pavežami į mokyklas ir atgal į namus.  Įsigytas naujas 24 vietų mokyklinis autobusas MB SPRINTER.

*Veiksmai ateičiai.* Vykdyti nuolatinę švietimo būklės analizę, ir, esant neatitikimams galiojančių teisės aktų nuostatoms, vertinti, planuoti bei įgyvendinti mokyklų tinklo pokyčius, siekiant, kad ikimokyklinis, priešmokyklinis bei pradinis ugdymas mokiniui būtų užtikrintas kuo arčiau jo gyvenamosios vietovės. Atsiradus poreikiui, kiekvienos mokyklos reorganizavimo, likvidavimo ar struktūrinio pertvarkymo klausimą spręsti individualiai kartu su mokyklos bendruomene. Siekiant užtikrinti įtraukųjį ugdymą, planuojama įsigyti mokyklinį autobusą, pritaikytą mokinių su negalia pavėžėjimui iš Tūkstantmečio mokyklų programos lėšų.

**II. Savivaldybės biudžeto lėšos švietimui.** 2022 metais savivaldybės biudžete švietimo programai įgyvendinti buvo skirta daugiau kaip 11 mln. Eurų. Tai didžiausia suma per pastaruosius trejus metus. Išlaidos švietimui sudarė 31,2 proc. savivaldybės biudžeto.

|  |  |  |  |
| --- | --- | --- | --- |
| **Eil.** **Nr.**  | **Rodikliai**  | **Siekiamas rezultatas**  | **Metai** (matavimo data)  |
| 2020  | 2021  | 2022 | pokytis  |
| 1.
 | Savivaldybės biudžeto išlaidų švietimui dalis (tūkst. Eur ir proc.)  | Padidinti  | 9 040,0 29,5  | 9 457,7 31,1  | 11 166,731,2 | +1 709+1,7 |
| 1.
 | Vienam bendrojo ugdymo mokykloje besimokančiam asmeniui teko ūkio lėšų (tūkst. Eur)  | Išlaikyti  | 1,2 | 1,2 | 1,5 | +0,3 |
| 1.
 | Vienam bendrojo ugdymo mokykloje besimokančiam asmeniui teko mokymo lėšų (tūkst. Eur)  | Išlaikyti  | 1,9 | 1,8  | 2,1 | +0,2 |  |

*Išvada.*Savivaldybės biudžeto lėšos švietimui per pastaruosius trejus metus neženkliai didėjo. Savivaldybės skiriamas finansavimas sudaro sąlygas tinkamai organizuoti ugdymo procesą. Išryškėjo viena sritis, kuriai nepakanka mokymo lėšų – tai švietimo pagalbos darbuotojų darbo užmokestis. Todėl mažesnį mokinių skaičių turinčios mokyklos ieško įvairių lėšų taupymo galimybių, o trūkstamas lėšas savivaldybė skiria iš savivaldybės biudžeto. Ženkliai išaugo mokytojo padėjėjų skaičius.

*Savivaldybės indėlis.* Savivaldybė, kaip mokyklos savininkas, vykdo savo įsipareigojimą mokykloms, kasmet skirdama pakankamai lėšų jų išlaikymui.  2022 metais Lazdijų rajono savivaldybė skyrė lėšų (92,8 tūkst. eurų) Lazdijų mokyklai-darželiui “Kregždutė” visų klasių ir grupių virtuvėlių ir sanitarinių mazgų remontui. ES SF ir savivaldybės biudžeto lėšomis suremontuota ir šiuolaikiškam ugdymui pritaikyta 1 ikimokyklinio ugdymo grupė Lazdijų mokykloje-darželyje “Vyturėlis”. Šeštokų mokykloje siekiant užtikrinti vaikų saugumą jų žaidimo aikštelė aptverta segmentine tvora, taip pat teritorijoje įrengta 11 stebėjimo kamerų. Investicijų suma – 11,1 tūkst. Eurų. Savivaldybės biudžeto lėšomis finansuojamas vienas nepilnas klasės komplektas. Tęsiamas gabių abiturientų bei mokinių skatinimas. Abiturientams, kurių valstybiniai brandos egzaminai buvo įvertinti 100 balų ir toliau skiriamos 1000 eurų premijos už kiekvieną 100 balų išlaikytą egzaminą. Gabiems rajono mokiniams, kurių metinis pažangumo vidurkis 10 balų – įteikiamos 300 eurų premijos. Lazdijų rajono savivaldybės bendrojo ugdymo mokyklose veikė 16 pailgintos dienos grupių, kurias lankė 387 mokiniai, iš jų – 352 (63 proc. nuo visų pradinių klasių mokinių) 1–4 klasių mokiniai.

*Veiksmai ateičiai*. Stebėti vieno mokinio išlaikymui skiriamų lėšų kaitą, esant poreikiui koreguoti Lazdijų rajono savivaldybės mokyklų tinklo pertvarkos 2021-2025 m. bendrąjį planą atsižvelgiant į Lietuvos Respublikos Vyriausybės 2021 m. gruodžio 22 d. nutarimu Nr. 1110 patvirtintus tinklo kūrimo taisyklių pakeitimus.

**III. Ikimokyklinis ir priešmokyklinis ugdymas.** Mažėjant gimstamumui, nors ir neženkliai, auga ikimokykliniame ugdyme dalyvaujančių vaikų skaičius ir ypač procentinė jų dalis. Ikimokyklinis ugdymas savivaldybėje teikiamas vaikui nuo vienerių metų iki jam pradedamas teikti priešmokyklinis ugdymas. 2022 metais nepavyko 100 proc. užtikrinti ikimokyklinio ugdymo prieinamumo tiek kaime, tiek mieste. Kad dabartinis mokyklų tinklas užtikrintų reikiamą vietų skaičių, turėtų būti įsteigtos bent 2 - 3 ikimokyklinio ugdymo grupės. Lazdijų mieste papildomų grupių steigimui trūksta patalpų, todėl svarstomas modulinių pastatų įsigijimas. Papildomų grupių įsteigimas pagerintų ir ugdymo kokybę, mokiniai grupėse pasiskirstytų pagal amžių, sumažėtų mišrių grupių skaičius. Taip pat būtų užtikrinta galimybė ikimokyklinio amžiaus vaikams lankyti švietimo įstaigą kuo arčiau gyvenamosios vietovės. Ypač vietų trūkumas išryškėja kalendorinių metų pradžiose.

2022–2023 m. m. sukomplektuotos 31 ikimokyklinio ir priešmokyklinio ugdymo grupės, iš jų 19 grupių vykdoma ikimokyklinio ugdymo programa, 5 – priešmokyklinio ugdymo programa, o 7 jungtinėse grupėse vykdomos ikimokyklinio ir priešmokyklinio ugdymo programos. Pagal ikimokyklinio ugdymo programas buvo ugdomi 75 proc. vaikų nuo 1 iki 6 metų amžiaus. Lazdijų miesto mokyklose-darželiuose sukomplektuota 12 grupių, kurias lanko 202 ikimokyklinukai (55,2 proc. lankančiųjų), ikimokyklinio ugdymo skyriuose veikia 7 grupės, kurias lanko 114 ikimokyklinukų (31,1 proc.), 4 ikimokyklinio amžiaus vaikams skirtos grupės veikia bendrojo ugdymo mokyklose arba pagrindinio ugdymo skyriuose, jas lanko 50 mokinių (13,7 proc.).

2022 metais mokinių skaičius ikimokyklinio ugdymo įstaigose nežymiai (+ 13 vaikų) augo. Į ikimokyklinį ugdymą 2022 m. rugsėjo 1 d. duomenimis buvo įtraukti 75 proc. vaikų nuo 1 metų amžiaus. 2021 m. rugsėjo 1 d. duomenimis ikimokykliniame ugdyme dalyvavo 72 proc. vaikų. Ikimokykliniame ugdyme tėvų pageidavimu dalyvauja vis daugiau ankstyvojo amžiaus vaikų – kasmet pateikiama vis daugiau prašymų dėl vaikų nuo 1 metų amžiaus ugdymo.

|  |  |  |  |
| --- | --- | --- | --- |
| Eil. Nr.  | Rodikliai  | Siekiamas rezultatas  | Metai (matavimo data)  |
| 2020  | 2021  | 2022 | pokytis  |
| 1.
 | Ikimokykliniame ugdyme dalyvaujančių vaikų skaičius  | Padidinti  | 365  | 353  | 366 | +1 |
| 1.
 | 1-5 metų vaikų, ugdomų švietimo įstaigose, dalis  | Padidinti  | 71,2  | 72  | 75 | +3,8 |
| 1.
 | Ikimokykliniame ir priešmokykliniame ugdyme dalyvaujančių 3-5 metų vaikų dalis (proc.), ŠVIS duomenys;  | Padidinti |  77,42  |  83,76   | 92,9 | +15,5  |
| 1.
 | Ikimokykliniame ugdyme dalyvaujančių vaikų,  patiriančių socialinę riziką, dalis, proc.  | Padidinti  | 59  | 78,1  | 68 | +9 |
| 1.
 | Priešmokykliniame ugdyme dalyvaujančių vaikų skaičius  | Padidinti  | 110  | 126  | 118 | +8 |
| 1.
 | Ikimokyklinio ir priešmokyklinio ugdymo grupių skaičius  | Padidinti  | 33  | 32  | 31 | -2 |

*Išvada.*Remiantis seniūnijų pateiktais duomenis apie faktiškai gyvenančių savivaldybėje ikimokyklinio amžiaus vaikų skaičių ir neskaičiuojant faktiškai užsienyje gyvenančių ir išvykimo nedeklaravusių vaikų,  į ikimokyklinį ugdymą įtrauktų vaikų dalis yra didesnė už skelbiamą oficialią statistiką. Pagrindinės nelankymo priežastys – tėvai nedirbantys ir nenori išleisti vaikų iš namų, taip pat dažna tėvų nuostata, kad vaikas per mažas, kad ikimokyklinis ugdymas turėtų prasidėti ne anksčiau, kaip nuo 3 metų amžiaus, taip pat, dalis tėvų įvardija pavėžėjimo problemą. Į ikimokyklinį ugdymą įtraukiama vis daugiau vaikų, patiriančių socialinę riziką.  Privalomas ikimokyklinis ugdymas paskirtas 3 vaikams. Ikimokykliniame ugdyme dalyvauja 96,4 proc. 3-5 metų vaikų, patiriančių socialinę riziką. 2022 m. gimė 11 vaikų socialinę riziką patiriančiose šeimose ir jie dar nedalyvauja instituciniame ikimokykliniame ugdyme, nes savivaldybėje neturime grupių vaikams iki 1 metų, tačiau šioms šeimoms teikiama visa socialinė pagalba.

*Savivaldybės indėlis.* Savivaldybėje fiksuojamas aukštas nedarbo lygis. Atsižvelgiant į tai bei siekiant į ikimokyklinį ugdymą įtraukti kuo daugiau ikimokyklinio amžiaus vaikų, savivaldybė nėra nustačiusi jokių papildomų mokesčių už ikimokyklinį ugdymą. Mokestis už vaikų išlaikymą švietimo įstaigose – nustatyta vaikų dienos maitinimo kaina už kiekvieną lankytą dieną. Palaipsniui sudaromos sąlygos ikimokyklinukų pavėžėjimui mokykliniais autobusais. Didelis dėmesys skirtas sveikai mokinių mitybai bei sveikos mitybos įgūdžių ugdymui. Dvejuose mokyklose-darželiuose bei dvejuose ikimokyklinio ugdymo skyriuose mokinių maitinimui naudojami ekologiški ir pagal nacionalinę žemės ūkio ir maisto kokybės sistemą (toliau – NKP) pagaminti maisto produktai. 78,1 proc. ikimokyklinukų ir priešmokyklinukų maitinimui naudojami ekologiški ir NKP produktai. Mokyklos buvo konsultuojamos paraiškų rengimo, trumpųjų maisto grandinių įgalinimo klausimais.

*Problemos.* 100 proc. neužtikrinamas ikimokyklinio ugdymo prieinamumas. 2022-09-01 liko nepatenkinti 6 prašymai. Mokslo metų eigoje vietų trūkumas dar išauga. Ypatingai vietų trūksta Lazdijų miesto įstaigose vaikams iki 3 metų amžiaus. Taip pat susiduriame su ikimokyklinio ugdymo mokytojų ir švietimo pagalbos specialistų trūkumu. Nepavyko 100 proc. užtikrinti privalomojo ikimokyklinio ugdymo vaikams, augantiems socialinę riziką patiriančiose šeimose. Didžioji dalis šių vaikų yra iki 1 metų amžiaus. Savivaldybėje neturime nė vienos ikimokyklinio ugdymo grupės vaikams iki 1 metų.

*Veiksmai ateičiai.* Ieškoti galimybių ikimokyklinio ugdymo plėtrai. Šviesti tėvus apie ikimokyklinio ugdymo naudą vaikui. Spręsti vietų ikimokyklinukams trūkumą, atsirandantį mokslo metų eigoje. Kurti įtraukiajam ugdymui palankias sąlygas bei veiksmingiau spręsti vaikų, patiriančių socialinę riziką, įtrauktį. Skatinti pedagogus,  netenkančius darbo dėl mažėjančio mokinių skaičiaus bendrajame ugdyme,  persikvalifikuoti į ikimokyklinio ugdymo mokytojus. Esant poreikiui  papildomas ikimokyklinio ugdymo grupes steigti bendrojo ugdymo mokyklose.   Plėsti 3–5 metų vaikų, ugdomų švietimo įstaigose, aprėptį.

**IV. Neformalus švietimas.** Lazdijų rajono savivaldybėje neformalųjį švietimą įgyvendina neformaliojo vaikų švietimo įstaigos bei bendrojo ugdymo mokyklos, kiti privatūs švietimo teikėjai. Neformaliojo vaikų švietimo įstaigos – tai institucijos, padedančios tėvams tenkinti jų vaikų saviraiškos poreikius, turiningai ir saugiai praleisti vaikų laisvalaikį, plėtoti specialiųjų ugdymosi poreikių mokinių išskirtinius gebėjimus (meninius, sportinius ir kt.). Neformalaus švietimo veikloje išryškėjo šie teigiami pokyčiai: siekiant savo institucijos savasties, tradicijų išryškinimo, autentikos, veiklos tęstinumo užtikrinimo, formuojama neformalaus švietimo sistema, ugdymo įstaigose didėja neformaliąja veikla užimtų mokinių skaičius. Pastebima, jog kuo mažesni vaikai, tuo didesnis jų užimtumas neformaliojo švietimo veikla, nes mažesnio amžiaus vaikus lengviau pritraukti į būrelius, jie turi daugiau laisvo laiko ir noro visur dalyvauti. Tuo tarpu vyresnieji mokinai turi mažiau laiko, didesnis mokymosi krūvis ir jie koncentruojasi labiau ties asmeniniais savęs realizavimo būdais.

Lazdijų rajono savivaldybėje veikia 2 neformaliojo vaikų švietimo įstaigos: Lazdijų meno mokykla (skyriai Veisiejuose, Seirijuose, Šeštokuose) ir viešoji įstaiga Lazdijų sporto centras (skyrius Veisiejuose). Viešoje įstaigoje Lazdijų sporto centras veikia 7 sporto šakų 25 mokomosios grupės. Lazdijuose veikia aerobinės gimnastikos, krepšinio, tinklinio, kūno rengybos šakos, Veisiejuose – jėgos trikovės, futbolo, stalo teniso. Lazdijų meno mokykloje bei jos skyriuose Šeštokuose, Veisiejuose ir Seirijuose vykdomos programos: muzikos (fortepijono, akordeono, chorinio dainavimo, estradinio dainavimo, fleitos, smuiko, gitaros, saksofono, trimito), choreografijos, meninės kalvystės, dailės. 2022 m. Lazdijų meno mokykloje mokėsi 425 mokinių, o viešojoje įstaigoje Lazdijų sporto centre – 324 mokiniai.

Lazdijų miesto hipodrome sėkmingai įgyvendinamos projekto „Prasmingo laisvalaikio organizavimas Lazdijų miesto vaikams“  veiklos, kurių metu vaikai lanko žirgų terapijos praktinius užsiėmimus, susipažįsta su žirginiu sportu. Projekto vertė – 19 400 Eur.  2022 m. Lazdijų miesto hipodrome sukurtos ir išbandytos 2 edukacinės programos „Pažink žirgelį" ir „Prakartėlė", kurių veiklose dalyvavo 549 mokiniai.

2022 m. Lazdijų rajono savivaldybės mokyklose aktyviai veikė 7 mokinių mokomosios bendrovės. Mokiniai savo kurtą produkciją pristato rajoniniuose renginiuose, mugėse. Dalyvauja savivaldybės organizuojamuose verslumo mokymuose, tarptautinėse vasaros stovyklose.

Organizuojant neformaliojo švietimo veiklą mokyklose ir neformalaus švietimo įstaigose, siekiama sudaryti geresnes sąlygas vaikų ir mokinių pomėgiams tenkinti, jų gebėjimų plėtotei, užimtumui, kūrybinėms galioms puoselėti, gerinti teikiamų paslaugų kokybę, plėtoti tarpinstitucinį bendradarbiavimą, kurti neformalaus švietimo sistemą mokyklose, puoselėti tradicijas ugdymo įstaigose, seniūnijose.

|  |  |  |  |  |
| --- | --- | --- | --- | --- |
| Eil. Nr.  | Rodikliai  | Siekiamas rezultatas  |  | Pokytis |
| 2020  | 2021  | 2022 |
| 1.  | Vaikų, dalyvaujančių neformaliojo švietimo vaikų švietimo programose, dalis, proc.    | Padidinti  | 78,00  | 81,00  | 78,80 | +0,80   |
| 2.  | Lazdijų meno mokyklą lankančių mokinių dalis, proc.  | Padidinti  | 22,00  | 23,88  | 24,02 | +2,02 |
| 3.  | VšĮ Lazdijų sporto centrą lankančių mokinių dalis, proc.  | Padidinti  | 22,00  | 22,11  | 18,32 | -3,68 |
| 4.  | Neformaliojo švietimo būrelius bendrojo ugdymo mokyklose lankančių mokinių dalis, proc.  | Padidinti  | 63,00  | 63,00  | 64,73 | +0,73 |
| 5.  | Neformaliojo vaikų švietimo (NVŠ) veiklas lankančių mokinių dalis, proc.  | Padidinti  | 36,20  | 36,23  | 37,87 | +1,67 |

*Išvada.*Savivaldybėje sudaromos sąlygos neformaliajam vaikų švietimui vykdyti, stebimas tolygus mokinių, dalyvaujančių neformaliojo švietimo veiklose, dalies didėjimas. Lazdijų rajono savivaldybė pagal vaikų, dalyvaujančių neformaliojo švietimo vaikų švietimo programose, dalį patenka tarp trečdalio savivaldybių, kuriose būklė pagal šį rodiklį yra geriausia. Mokiniams sudaroma daugiau galimybių vaiko socialinėms ir asmeninėms kompetencijoms plėtoti. Mokiniai, užsiimdami neformalia ugdomąja veikla, gali aktyviau lavinti kritinį mąstymą, kūrybiškumą, bendravimo ir bendradarbiavimo įgūdžius.

*Savivaldybės indėlis.* 2022 m. Lazdijų rajono savivaldybėje veikė akredituotos 23 neformaliojo vaikų švietimo programos (NVŠ), kurias vykdė 8 neformaliojo vaikų švietimo teikėjai. Sudaromos geresnes sąlygos mokyklinio amžiaus vaikų užimtumui po pamokų, socializacijai ir gebėjimų plėtotei. Iš savivaldybės biudžeto skiriamos trūkstamos lėšos neformaliajam vaikų švietimui finansuoti. Lazdijų rajono savivaldybės biudžete skiriamos lėšos vaikų vasaros poilsio programų (2019 m. skirta 8000 Eur, 2020 m. - 16 000 Eur, 2021 m. - 16 000 Eur, 2022 m. -19 000 Eur), prevencinių programų finansavimui (2019 m. skirta 6000 Eur, 2020 m. - 6000 Eur, 2021 m. - 5000 Eur, 2022 m. - 6500 Eur ).

*Veiksmai ateičiai.*Užtikrinti, kad neformaliojo švietimo galimybėmis mokykloje ir kitur pasinaudojančių vaikų dalis augtų. Ieškoti galimybių dėl techninės kūrybos, gamtos ir ekologijos, informacinių technologijų, technologijų, medijų krypties neformaliojo vaikų švietimo programų, prisidedančių prie STEAM įgyvendinimo savivaldybėje. Skatinti tarpinstitucinį bendradarbiavimą, organizuojant kultūrinius ir edukacinius renginius STEM temomis. Tobulinti mokytojų dalykines kompetencijas STEM srityje.

**V. Švietimo pagalba.**  Lazdijų rajono savivaldybėje švietimo pagalbą mokiniams, mokytojams, mokyklai ir tėvams teikia mokyklų švietimo pagalbos specialistai ir VšĮ Lazdijų švietimo centro švietimo pagalbos specialistai. 2022 m. Lazdijų rajono savivaldybėje mokėsi 398 (21 proc.) mokiniai, turintys specialiųjų ugdymosi poreikių, 146 – nedidelių (tai vaikai, turintys kalbos ir kalbėjimo sutrikimų), 96 – vidutinių, 143 – didelių ir 13 – labai didelių specialiųjų ugdymosi poreikių.

Lazdijų rajono savivaldybėje švietimo pagalbą mokiniams, mokytojams, mokyklai ir tėvams teikia mokyklų švietimo pagalbos specialistai: 9 socialiniai pedagogai dirba 7 švietimo įstaigose (7,5 etato), 6 logopedai – 6 įstaigose (6,2 etato), 7 spec. pedagogai – 7 įstaigose (4,75 etato), 6 psichologai – 6 įstaigose (4,025 etato), 73 mokytojų padėjėjai – 7 įstaigose (49,50 etato).

Asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių, priimami į lavinamąsias klases bei socialinių įgūdžių klasę Lazdijų Motiejaus Gustaičio gimnazijoje. Atsižvelgiant į mokinių skaičių, kasmet komplektuojamos 2 lavinamosios klasės ir viena socialinių įgūdžių klasė.

|  |  |  |  |  |
| --- | --- | --- | --- | --- |
| Eil. Nr.  | Rodikliai  | Siekiamas rezultatas  |  | Pokytis |
| 2020  | 2021  | 2022 |
| 1.  | Švietimo pagalbos specialistų, tenkančių 100-ui mokinių, skaičius (vnt.).  | Padidinti  | 0,91  | 0,91  | 0,90 | -0,01 |
| 2.  | Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose, dalis.  | Padidinti  | 16,36  | 16,50  | 14,80 | -1,56 |
| 3.  | Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose.   | Padidinti  | 11,51 | 12,36  | 14,17 | +2,66 |
| 4.   | Švietimo pagalbą gaunančių mokinių dalis (skaičiuojama nuo visų mokinių, kuriems nustatytas švietimo pagalbos poreikis, skaičiaus).  | Padidinti  | 94,04  | 95,07 | 90,08 | -3,96 |

  *Išvada.*Švietimo pagalbos specialistų, tenkančių 100-ui mokinių, skaičius išlieka stabilus. Švietimo pagalbą gaunančių mokinių dalis (skaičiuojama nuo visų mokinių, kuriems nustatytas švietimo pagalbos poreikis, skaičiaus) kinta, nes švietimo pagalbos specialistų – psichologų poreikis ir trūkumas švietimo įstaigose išlieka. Pagrindinė priežastis – trūkumas darbo rinkoje. Nors specialiųjų ugdymosi poreikių mokinių skaičiai žymiai nesikeičia, tačiau daugėja mokinių, turinčių įvairiapusių raidos, emocijų ir elgesio sutrikimų, kurių įtraukusis ugdymas bendrosiose klasėse/grupėse kelia iššūkius ir reikalauja mokyklos bendruomenės naujų kompetencijų. Vykdant įtraukųjį ugdymą, didžiausia kliūtimi tampa specialistų trūkumas ir aplinkos mokykloje pritaikymas. Mokykloje nesant psichologui, mokiniai arba visai negauna šios pagalbos, arba ji būna epizodinė. Jei psichologinė pagalba teikiama projektų būdu, o psichologai atvyksta iš kitų vietovių – tai tokiai pagalbai trūksta vientisumo, nes specialistai keičiasi, mokiniams (ir tėvams) kartais tampa sunku derintis prie besikeičiančių žmonių, specialistams nepakanka laiko pažinti mokinį. Mokyklų aplinka pritaikyta iš dalies. Reikalingi spec. įvažiavimai, rampos, keltuvai, neįgaliesiems įrengti tualetai, specialiai praplatintos kabinetų durys, baldai, labai svarbu užtikrinti mokinių, turinčių specialiųjų ugdymosi poreikių, pavėžėjimą, reikalingas tam pritaikytas transportas.

*Savivaldybės indėlis.* Švietimo pagalbos mokiniui prieinamumas ir jos teikimas yra vienas iš pagrindinių aspektų rengiantis įtraukiajam ugdymui. Savivaldybė skiria didelį dėmesį švietimo pagalbos mokiniui teikimui, kasmet didėja specialiosios pagalbos (mokytojų padėjėjų) etatų skaičius, 2021 m. švietimo įstaigose dirbo 55 mokytojų padėjėjai (35 etatai), 2022 m. švietimo įstaigose dirbo 73 mokytojų padėjėjai (49,50 etatai). Gerinant specialiųjų ugdymosi poreikių mokinių ugdymo procesą bei kuriant edukacines erdves jų neformaliam ugdymui, bendravimui ir laisvalaikiui, Lazdijuose ir Veisiejuose įkurtos unikalios erdvės ypatingų poreikių turintiems vaikams ir jų šeimų nariams. VšĮ Lazdijų švietimo centre duris atvėrė multisensorinis kambarys, kuris skirtas autizmo sutrikimų ir kitų sutrikimų turintiems vaikams bei jų šeimos narių pojūčių lavinimui. Savivaldybė kartu su partneriais dalyvauja projekte „Kompleksinės paslaugos šeimai Lazdijų rajono savivaldybėje“, kurio tikslas – pasiūlyti, suteikti šeimoms kompleksiškai teikiamas paslaugas, užtikrinant paslaugų prieinamumą kuo arčiau šeimos gyvenamosios vietos, siekiant įgalinti šeimą įveikti iškilusias krizes. Šeimoms, vaikams teikiamos psichologo individualios ir grupinės konsultacijos. Savivaldybės dalyvavimas Tūkstantmečio mokyklų programoje padės sukurti integralias, optimalias ir kokybiškas ugdymo(si) sąlygas mokyklose bei stiprinti pedagogų kompetencijas pritaikant mokymosi aplinką švietimo pagalbai.

2022 metais Lazdijų rajono savivaldybėje veikė 6 vaikų dienos centrai. Vaikai į dienos centrus ateina po pamokų, žaisdami ir bendraudami pailsi, ruošia namų darbus, o vėliau dalyvauja ugdomuosiuose užsiėmimuose. Darbuotojai teikia įvairiapuses socialines ir ugdymo paslaugas vaikui ir jo šeimos nariams bei padeda vaikui adaptuotis šeimoje bei visuomenėje.

*Veiksmai ateičiai.*Užtikrinti kokybišką švietimą kiekvienam vaikui mokantis drauge su savo bendraamžiais, suteikiant reikalingą, jo ugdymosi poreikius atliepiančią pagalbą, sukurti optimalias ir kokybiškas ugdymosi sąlygos, aplinkas mokiniams, kad jos taptų atviros mokymosi įvairovei bei moksleivių poreikiams, kad visi turėtų lygiavertes sąlygas.

**VI. Pedagogai.** Lazdijų rajono savivaldybės pavaldumo bendrojo ugdymo mokyklose 2022 m. ŠVIS duomenimis, dirba 196 pedagoginiai darbuotojai (2021 m. 208). Iš jų moterų 169 (86,22 %) (2021 m. 181 (87,08 %)), su aukštuoju išsilavinimu 191 (97,4 %) (2021 m. 203 (97,6 %)). Pedagoginį išsilavinimą turi 190 (96,93 %) (2021 m. 202 (97,13 %)) pedagoginių darbuotojų, aukštos kvalifikacijos mokytojų (mokytojų metodininkų ir mokytojų ekspertų) 53 (27,04 %) (2021 m. 52 (23,92 %)). Iš bendro 196 darbuotojų skaičiaus pensinio amžiaus darbuotojai sudarė 2,55 % (2021 m. 2,25 %), o turinčiųjų pedagoginio darbo stažą 15 metų ir daugiau – 170 (86,73%) (2021 m. 181) (87,4 %)).

|  |  |  |  |
| --- | --- | --- | --- |
| Eil. Nr.  | Rodikliai  | Siekiamas rezultatas  | Metai (matavimo data)  |
| 2020  | 2021  | 2022  | pokytis  |
|  | Aukštos kvalifikacijos mokytojų (metodininkų ir ekspertų) dalis   | Padidinti | 30,6    | 23,92   | 27,04    | -3,56  |
|  | Pedagogų, turinčių iki 4 m. darbo stažą, dalis  | Padidinti  | 1,6  | 2,7  | 3,06  | +1,46  |
|  | Pedagogų, turinčių daugiau negu 15 m. darbo stažą, dalis  | Sumažinti  |  87,5  | 87,4  | 86,73 | -0,77 |
|  | Pensinio amžiaus pedagogų dalis  | Sumažinti  | 3,63  | 2,25  | 2,55  | -1,08  |
|  | Skaitmeninio raštingumo mokymuose per metus dalyvavusių švietimo srities darbuotojų dalis  | Išlaikyti  | -  | 100    | 20    | -80 |
|  | Pedagogų, turinčių ne visą darbo krūvį, dalis  | Sumažinti  | 65,32  | 56,31  | 45,4  | -19,92  |
|  | Studijų paramą pagal Lazdijų rajono savivaldybės studijų rėmimo tvarkos aprašą gaunančiųjų skaičius | Padidinti  | 2  | 2  | 3  | +1 |

*Išvada.* 2022 m. statistiškai nereikšmingai augo pedagogų, turinčių iki 4 m. darbo stažą, dalis, nežymiai augo pensinio amžiaus pedagogų dalis. Sumažėjo pedagogų, turinčių daugiau negu 15 m. darbo stažą, dalis. Statistiškai reikšmingai mažėjo pedagogų, turinčių ne visą darbo krūvį, dalis. Nežymiai augo aukštos kvalifikacijos mokytojų (metodininkų ir ekspertų) dalis.

*Savivaldybės indėlis ir problemos***.** Lazdijų rajono savivaldybėje per 2020 – 2022 m. laikotarpį fiksuojamas pedagogų amžiaus didėjimas. Pedagogų bendruomenės senėjimo problema išlieka aktuali. Situacijai nesikeičiant ateityje gali būti, kad į mokyklas ateinančių pedagogų skaičius nebus pakankamas pakeisti išeinančius pedagogus. Siekiant populiarinti pedagogo profesiją, pritraukti jaunus pedagogus dirbti savivaldybės mokyklose, 2022 m. savivaldybė suintensyvino bendradarbiavimą su Vytauto Didžiojo universitetu. Tam tikslui jau eilę metų Lazdijų rajono savivaldybės biudžete numatytos lėšos studijų rėmimui bei, atsižvelgiant į darbo rinkos situaciją, sudaromas remiamų specialybių sąrašas. Savivaldybė ir bendrojo ugdymo mokyklos, bei neformaliojo švietimo įstaigos skiria dėmesį mokytojų kvalifikacijos tobulinimui ir profesiniam augimui. Priimti sprendimai po truputį duoda rezultatą, rodantį, kad einama teisinga kryptimi.

*Veiksmai ateičiai.* Tęsti Lazdijų r. 2023-2025 m. strateginio, metinio veiklos planų, kuriuose numatytos priemonės švietimo proceso tobulinimui, įgyvendinimą.

  **VII. Mokymosi pasiekimai.**

|  |  |  |
| --- | --- | --- |
| Eil. Nr.  | Rodikliai | Metai (matavimo data) |
| 2020  | 2021  | 2022  | pokytis  |
|  |  | Nacionalinio mokinių pasiekimų patikrinimo (NMPP) 4 klasės mokinių: - rezultatai pagal surinktų taškų dalį (proc.) (2020 m., 2021 m.);- rezultato procentais vidurkis (2022 m.);Lietuvių k. ( skaitymas)  | -  | 22,0 (šalies vidurkis – 21,9)  | 55,5 (šalies vidurkis – 54,6)  | - |
|  | Nacionalinio mokinių pasiekimų patikrinimo (NMPP) 4 klasės mokinių: - rezultatai pagal surinktų taškų dalį (proc.) (2020 m., 2021 m.);- rezultato procentais vidurkis (2022 m.);Matematika  | -  | 26,8 (šalies vidurkis – 27,0)  | 60,9 (šalies vidurkis – 60,3)  | - |
|  | Nacionalinio mokinių pasiekimų patikrinimo (NMPP) 8 klasės mokinių: - rezultatai pagal surinktų taškų dalį (proc.) (2020 m., 2021 m.);- rezultato procentais vidurkis (2022 m.); Lietuvių k. ( skaitymas)  | -  | 25,6 (šalies vidurkis – 27,0)  | 65,6 (šalies vidurkis – 66,2)  | -  |
|  | Nacionalinio mokinių pasiekimų patikrinimo (NMPP) 8 klasės mokinių: - rezultatai pagal surinktų taškų dalį (proc.) (2020 m., 2021 m.);- rezultato procentais vidurkis (2022 m.);Matematika  | -  | 25,7 (šalies vidurkis – 29,6)  | 36,6(šalies vidurkis – 41,0)  | - |
|  | Pagrindinį išsilavinimą įgijusių asmenų dalis (%)  | 93,85  | 96,79  | 98,84  | + 4,99  |
|  | Pagrindinio ugdymo pasiekimų patikrinime (PUPP) bent pagrindinį Pasiekimų lygį pasiekusių mokinių dalis (lietuvių k. ir lit., matematika)  | Lietuvių k.: Nevyko   Matematika: nevyko  | Lietuvių k.: 68,5  Matematika 48,64  | Lietuvių k.: 72,16   Matematika: 26,59  | Lietuvių k.:  +3,66   Matematika:   -22,05  |
|  | IV gimnazijos klasės mokinių, išlaikiusių valstybinius brandos egzaminus pagrindiniu ir aukštesniuoju pasiekimų lygiu, dalis  |  58,79  |  59 |  64,95   | +6,16  |
|  | IV gimnazijos klasės mokinių, išlaikiusių valstybinius brandos egzaminus šimtu balų, dalis  |  5,53  |  3,59  |  3,50  | -2,03  |

 *Išvada.*Statistiškai reikšmingai gerėjo pagrindinį išsilavinimą įgijusių mokinių dalis, lietuvių kalbos ir literatūros pagrindinio ugdymo pasiekimų patikrinime (PUPP) dalyvavusių ir bent pagrindinį pasiekimų lygį pasiekusių mokinių dalis. Matematikos pagrindinio ugdymo pasiekimų patikrinime (PUPP) dalyvavusių ir bent pagrindinį pasiekimų lygį pasiekusių mokinių dalis statistiškai reikšmingai mažėjo.

Analizuojant 2022 m. Lazdijų rajono gimnazijų VBE gautų įvertinimų vidurkius pagal dalykus, galima prieiti prie išvadų, kad lietuvių kalbos ir literatūros, rusų kalbos, biologijos, geografijos, chemijos informacinių technologijų VBE gautų įvertinimų vidurkiai yra aukštesni už šalies. Statistiškai reikšmingai augo IV gimnazijos klasės mokinių, išlaikiusių valstybinius brandos egzaminus pagrindiniu ir aukštesniuoju pasiekimų lygiu, dalis.

 *Savivaldybės indėlis.*Mokinių pasiekimų gerinimas – 2022 m. išliko prioritetine švietimo sritimi, kuri įtraukiama į visų lygmenų planavimą – savivaldybės, švietimo įstaigų. 2022 m. mokinių pasiekimų gerinimas taip pačiai kaip ir 2020 m. bei 2021 m. buvo įtrauktas į visų mokyklų vadovų metinių užduočių realizavimą.

 2022 m. Lazdijų r. Veisiejų Sigito Gedos gimnazija tęsė projekto „Kokybės krepšelis” veiklas. Iki 2023 m. ši gimnazija mokinių ugdymosi pasiekimų gerinimo įgyvendinimui įsisavins 108712 eurų projekto lėšų, iš kurių 16306,8 eurų savivaldybės lėšos.

 *Veiksmai ateičiai:*

 1. Tęsti Lazdijų r. 2023-2025 m. strateginio, metinio veiklos planų, kuriuose numatytos priemonės švietimo rezultatų gerinimui, įgyvendinimą.

 2. Stiprinti mokinių įtrauktį į formalųjį ir neformalųjį švietimą, tęsti projektų, susijusių su mokinių pasiekimų gerinimu bendrojo ugdymo mokyklose įgyvendinimą.

 3.Tobulinti vadybinės ir pedagoginės veiklos kokybę, neformaliojo vaikų švietimo paslaugų plėtrą, vaikų socializacijos (vasaros poilsio), gabių mokinių skatinimą.

|  |  |  |  |
| --- | --- | --- | --- |
| Eil. Nr.  | Rodikliai | Siekiamas rezultatas  | Metai (matavimo data) |
| 2020  | 2021  | 2022  | pokytis  |
|  | Mokymas ir mokymasis Įstojusiųjų į universitetines ir neuniversitetines aukštąsias mokyklas abiturientų dalis (nuo visų gavusių brandos atestatą) dalis   | Padidinti  | 56,38  | 48,65    |  52,17    | -4,21  |
|  | Mokymąsi / studijas universitetinėse, neuniversitetinėse aukštosiose ar profesinėse mokyklose tęsiančių mokinių dalis    | Padidinti  |  64,43  | 64,19  | 71,74  | +7,31   |
|  | Mokymąsi gilinančiųjų Alytaus STEAM atviros prieigos centre mokinių dalis  | Padidinti  | -  |  85,53  |  82,47  | -3,06 |

*Išvada.* 2022 m. lyginant su 2021 m. paaugo abiturientų, įstojusiųjų į universitetines ir neuniversitetines aukštąsias mokyklas nuo visų gavusiųjų brandos atestatą dalis. Auga abiturientų, tęsiančių mokslą profesinėse mokyklose, dalis. Didėja abiturientų, gavusių brandos atestatą, darančių pertrauką, siekiančių susivokti, kokių tolimesnių tikslų siekti toliau, dalis.

*Savivaldybės indėlis.* 2022 m. savivaldybė, įgyvendindama 2016-07-13 pasirašytą Bendradarbiavimo sutartį, kuriant ir įveiklinant gamtos mokslų, technologijų, inžinerijos, matematikos tyrimų ir eksperimentinės veiklos atviros prieigos centrą Alytaus apskrities teritorijoje Nr. B2-292/2016-07-15/15-441 tęsia bendradarbiavimą ir išsiuntė 82,47 proc. savivaldybės bendrojo ugdymo mokyklų 7,8, I-IV gimnazijos klasių mokinių į Alytaus STEAM atviros prieigos centrą, kur mokiniai gilino gamtos mokslų, technologijų, inžinerijos žinias.

Nors 2022 m. įstojusiųjų į universitetines ir neuniversitetines aukštąsias mokyklas abiturientų dalis lyginant su 2021 m. augo, organizuojamos veiklos ir priemonės turėtų būti tęsiamos ir plėtojamos.

*Veiksmai ateičiai.* Tęsti Lazdijų r. 2022-2024 m. strateginio, metinio veiklos planų, kuriuose numatytos priemonės švietimo proceso tobulinimui, įgyvendinimą.

  **VIII. Apibendrinimas.** Atsižvelgiant į esamą situaciją ir tendencijas, bei siekiant artimiausioje perspektyvoje teigiamų pokyčių Lazdijų rajono savivaldybės švietimo sistemoje, galima numatyti tokias spręstinas problemas ir švietimo pažangos kryptis:

1. Vykdyti nuolatinę švietimo būklės stebėseną ir jos kontekste vertinti, planuoti bei įgyvendinti mokyklų tinklo pokyčius.
2. Plėtoti bei stiprinti įtraukiojo ugdymo galimybes kiekvienoje mokykloje.
3. Plėsti 3–5 metų vaikų, ugdomų švietimo įstaigose, aprėptį.
4. Stiprinti matematikos bei gamtos mokslų ugdymo kokybę įgyvendinant patyriminį ugdymą per STEAM.
5. Rengiantis visavertei įtraukčiai, stiprinti mokytojų, švietimo pagalbos specialistų komandinį darbą, tobulinti jų kvalifikaciją, didinti aukštos kvalifikacijos mokytojų dalį.
6. Bendradarbiauti su profesinio bei aukštojo mokslo institucijomis, siekiant didinti mokinių mokymosi motyvaciją bei pedagogų kompetencijų plėtojimą bei kvalifikacijos kėlimą.
7. Skirti daugiau išteklių mokytojų kompiuterinio raštingumo, skaitmeninei, dalykinei ir nuotolinio ugdymo kompetencijoms tobulinti.
8. Stiprinti mokyklų bendradarbiavimą, skatinti lyderystę, plėtoti tinklaveikos tarp savivaldybių ir mokyklų modelį, kurti prielaidas siekti aukštesnės ugdymo kokybės dalyvaujant Tūkstantmečio mokyklų programoje.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ataskaitą parengė Lazdijų rajono savivaldybės administracijos Švietimo, kultūros ir sporto skyrius